О Т Ч Е Т

ЗА ДЕЙНОСТТА НА НАРОДНО ЧИТАЛИЩЕ

„СВЕТЛИНА”1928 СЕЛО БЕЗМЕР, ОБЩ. „ТУНДЖА”

2018 год.

 Българското читалище е една необикновена институция с особено място в историята на България. То има потенциала да оцелее, да се обнови и развие, и да играе ключова роля в развитието на българското общество.

 Читалищата като самобитна българска форма на обществено- културна организация в нашата страна се грижат за задоволяване духовните потребности на населението. През годините те винаги са способствали за утвърждаване на истински българското, оцеляло през годините като традиции и бит на местното население, за да го предадат на днешните и утрешни поколения българи, за да бъдат мостът по който ще вървим днес, утре и в бъдеще.Читалищата изпълняват културна политика в населеното място, регламентирана в общинската и държавна политика на страната ни. Читалищата са дом отворен за всички възрасти. Дом за всеки, който милее за българското..

 Бедно е словото, което трябва да вместим в рамките на броени редове, да бъде летопис на читалище, което 90 години пръска светлина на знание и творчество, учи младите поколения на любов към националните духовни ценности и им вдъхва самочувствие на европейци. Тук хората обменят опит, споделят тревогите си, получават подкрепа и съвет.

 Народно читалище „Светлина”1928 с. Безмер е създадено през 1928година и представлява двуетажна масивна сграда на застроена площ 485 кв. метра, предоставена от община „Тунджа” за безвъзмездно ползване . Читалището разполага с акордеон, пиано, аудио-сиди система, 5 настолни компютърни конфигурации, 2 лаптопа, цветен принтер, черно-бял принтер, скенер, ксерокс, интернет връзка, електронна поща и др.

 Историята потвърждава истината, че читалищата са се създали чрез библиотеките. От стоте книги, събрани в един шкаф през 1928година, през 90 годишния път на читалището книгите са се увеличавали, подпомагали са работата на училището, редица поколения от тук са се самообразовали. . Днес фонда на читалищната библиотека наброява 8411 библиотечни единици.Читателите през отчетния период са 71.

Ако се върнем назад в годините ще видим че техният брой драстично е намалял. Читалищното настоятелство полага усилия да привлече повече читатели, като се старае да разнообразява и предлага по- актуална литература, като за целта участва в проекти и отделя средства за закупуване на нова литература. През отчетния период са получени 147 тома нова литература, дарения и закупени от читалището на стойност 1125,97 лева лева.Преобладаващ брой читатели са жени.. Като най- редовни читатели бих посочила Стефанка Костова,Слава Дочева, Славка Карагьозова , Димитрина Чилиева, Ивалена Великова, Динка Димитрова, Иван и Йорданка Йорданови, Александър Борев ,Мартин Вичев, Стоян Кралев, Калинка Маринова, Димитър Димитров ,Стефани Димитрова и др. През отчетната 2018 година читалищното настоятелство кандидатства в конкурс „Библиотеката – активен участник в обществения живот”към фондация „Глобални библиотеки” и спечели проект на стойност 3600 лева –„Къща на книгите.”По този проект беше закупена детска литература и дискове на стойност 1000 лева, които бяха разпределени в детските градини и библиотеките на селата Безмер и Роза. По този проект бяха закупени и доставени в същите детски градини и библиотеки по два цветни библиотечни шкафа с формата на къщичка.

За да бъде истински информационен център НЧ”Светлина”1928 предоставя безплатен интернет от 2011година на жителите и гостите на селото.

 Приходите на читалището са от членски внос, наеми помещения и земеделска земя 66,600дка, с която читалището е оземлено и проекти. Заедно с отпуснатата субсидия се създават известни възможности за съществуването на читалището и запазване на утвърдените и създаване нови форми за работа. Както всяка година така и през отчетния период се проведоха мероприятия, отразяващи по- забележителни дати и годишнини. Поддържа се традицията съвместно със здравна служба и жените от селото празнуваме „Бабин ден”. Съвместно с детската градина, младежката организация и пенсионерски клуб посрещаме „Баба Марта”, честваме 3-ти март,8-ми март. Пролетните празници в с. Безмер започват с „Лазаровден”, като момичетата от младежки танцов състав обхождат с лазарски танци къщите в селото, Съвместно с кметство, организираме и отбелязваме „Тодоровден” и „Великден” .Участниците в конкурсите превърнали се вече в традиция -”Най-вкусен домашен козунак” и „Най-красиво великденско яйце” се увеличават. Не пропускаме да направим и станалата вече традиция „Гергьовска люлка” пред читалището съвместно с младежите и пенсионерски клуб за „да се полюлеем за здраве”.

Художествената самодейност, с която можем да се похвалим през отчетния период е благодарение на десетина младежи , участници в самодейната театрална група към читалището.Село Безмер беше едно от четирите села на община „Тунджа”, където професионални артисти направиха театрални постановки.

Прекрасната постановка и отличното представяне на нашите самодейци допринесоха за гостуванията ни в селата Голям манастир, Калчево, Победа и Скалица. Успяхме да се подготвим и взехме участие в село Генерал Инзово на „Празника на носията”. През лятото на 2018 г залата на втория етаж на читалището отново събра всички деца живеещи и гостуващи в селото,желаещи да участват в „Детска лятна академия”.

През месец септември 2018 година читалище село Безмер бе отново домакин на VIII Oбщински Международен младежки фестивал “Tунджа- Творчество и Иновации”.За по-добра организация на фестивала, читалищното настоятелство кандидатства с проект за финансова подкрепа към Министерство на културата. Приведени бяха 2000 лева за монтаж и демонтаж на сцена. „Най- висока оценка”- така определиха всички медии, гости и участници на фестивала, събрал над 400 млади хора в селото. Специално място беше отредено за „Селски МОЛ - Шарена трапеза", организиран от селата Безмер, Дражево, Козарево и Генерал Инзово.

Уважаеми дами и господа, може би културно- масовата работа и художествената самодейност не са на най- високо ниво, но проблемите са едни и същи- музика, отопление през зимния период, финанси. Да се надяваме, че в бъдеще ще преодолеем трудностите и ще постигнем повече.

Членове на читалищното настоятелство са хора с различни професии, образование и възраст, но всички те се обединяват от общото желание да работят за бъдещето на Народно читалище „Светлина”1928 и за културния живот на село Безмер.През 2018г. читалището се ръководеше от Читалищно настоятелство на обществени начала от 7 човека: Милена Цветкова- председател, Славка Карагьозова, Ивелина Стоянова, Росица Чалъкова, Денка Адамова, Валя Господинова и Росица Кралева.

Проверителна комисия от 3-ма човека: Кица Ганева-председател, Иванка Ганева и Пенка Йорданова .Заслужената оценка , която трябва да дадем за работата на тези хора / по моя преценка/ е отличен. Винаги са се отзовавали за вземане на решения по проблемите на читалището.

През отчетния период към читалището на щат имаше 2 бройки като половината бройка е по Глобални библиотеки.

От месец май 1997год. читалищата са на самостоятелна издръжка. И както казах приходите идват от субсидия, членски внос, наеми и проекти. И тъй като стигнахме до момента за средствата, аз прекратявам отчета, а с финансовото състояние ще ви запознае доклада на Проверителната комисия.

Благодаря Ви за вниманието!